Minister van grondhervorming ‘stel onteieningslokval’Maite Nkoana-Mashabane. Foto: Flickr/GovernmentZA Die vakbond Solidariteit sê Maite Nkoane-Mashabane, minister van landelike ontwikkeling en grondhervorming, se uitlatings dat sy wil voortgaan om grond te onteien voordat die parlementêre proses oor die kwessie afgehandel is, is ŉ bewys dat die ANC se praatjies dat grondeienaars nié bekommerd moet wees nie, eintlik ŉ lokval is. Dit volg nadat Nkoane-Mashabane Dinsdag tydens die Nasionale Forum vir Dialoog in Johannesburg, waar die regering se planne vir grondonteiening sonder vergoeding bespreek word, gesê het haar departement het reeds ŉ toetssaak vir grondonteiening sonder vergoeding geïdentifiseer en berei nou voor hiervoor. Connie Mulder, hoof van die Solidariteit Navorsingsinstituut, meen dit is “onrusbarend” dat Nkoane-Mashabane gesê het dat sy egter “nog nié dié eiendom wil bekend maak nie omdat sy vrees dat dit die huidige eienaars sal tyd gee om verteenwoordiging te bekom en om vir ŉ moontlike hofgeding voor te berei wat haar taak sal bemoeilik”. “Hierdie stelling maak haar argument dat sy hierdie geval as ŉ toetssaak wil gebruik totaal en al tot niet omdat dit duidelik is dat sy nie werklik omgee oor wetlike prosedures nie,” sê Mulder. “Dit blyk dat die ANC nie net van plan is om burgers van hul eiendomsreg te stroop nie, maar dat hulle ook bereid is om ander grondwetlike regte te vertrap ten einde daardie doel te bereik.” Volgens hom is dit duidelik dat daar ŉ teenstrydigheid is tussen wat pres. Ramaphosa sê en die uitsprake wat sy ministers rakende die kwessie maak. “Die ANC tree net binne die raamwerk van die wet op solank dit nie hul uiteindelike doel belemmer nie,” sê hy. “Die enigste verskil tussen die ANC en die EFF se siening van grondonteiening is die grootte van die bende wat die grond wil vat.” AfriSake het Woensdag gesê die organisasie sal gratis regsaksie instel namens sy eerste lid wat ’n slagoffer word van onteiening sonder vergoeding weens ’n wysiging van die eiendomsklousule in die grondwet. Luidens ŉ verklaring van dié sakeregtewaghond sal alle lede van AfriSake, individue sowel as maatskappye, hierdie beskerming geniet.